CELEX: 32010R1142
Language: lt
Date: 2010-12-07 00:00:00
Title: 2010 m. gruodžio 7 d. Komisijos reglamentas (ES) Nr. 1142/2010, kuriuo dėl pereinamojo laikotarpio priemonių, susijusių su sąlygomis, kuriomis galima taikyti Tarybos direktyvoje 2000/75/EB numatyto tam tikriems gyvūnams taikomo išvežimo draudimo išimtį, taikymo laikotarpio iš dalies keičiamas Reglamentas (EB) Nr. 1266/2007  Tekstas svarbus EEE

8.12.2010   
            
            
               LT
            
            
               Europos Sąjungos oficialusis leidinys
            
            
               L 322/20
            
         KOMISIJOS REGLAMENTAS (ES) Nr. 1142/2010
   2010 m. gruodžio 7 d.
   kuriuo dėl pereinamojo laikotarpio priemonių, susijusių su sąlygomis, kuriomis galima taikyti Tarybos direktyvoje 2000/75/EB numatyto tam tikriems gyvūnams taikomo išvežimo draudimo išimtį, taikymo laikotarpio iš dalies keičiamas Reglamentas (EB) Nr. 1266/2007
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 1 dalies c punktą, 11 ir 12 straipsnius ir 19 straipsnio trečią pastraipą,
   kadangi:
   
               (1)
            
            
               2007 m. spalio 26 d. Komisijos reglamente (EB) Nr. 1266/2007 dėl Tarybos direktyvos 2000/75/EB įgyvendinimo taisyklių, susijusių su tam tikrų mėlynojo liežuvio ligai neatsparių rūšių gyvūnų kontrole, stebėsena, priežiūra ir judėjimo ribojimais (2), nustatytos su mėlynojo liežuvio liga susijusios gyvūnų kontrolės, stebėsenos, priežiūros ir judėjimo iš ribojimų taikymo zonų ir į jas taisyklės.
            
         
               (2)
            
            
               Reglamento (EB) Nr. 1266/2007 8 straipsnyje nustatytos sąlygos, kuriomis galima taikyti Direktyvoje 2000/75/EB numatytą išvežimo draudimo išimtį. Minėto reglamento 8 straipsnio 1 dalyje nustatyta, kad gyvūnus, jų spermą, kiaušialąstes ir embrionus pervežti iš ribojimų taikymo zonos ūkio ar spermos surinkimo arba saugojimo centro į kitą ūkį ar spermos surinkimo arba saugojimo centrą netaikant išvežimo draudimo leidžiama, jei jie atitinka to reglamento III priede nustatytas sąlygas arba kitas tinkamas gyvūnų sveikatos užtikrinimo sąlygas, pagrįstas teigiamu priemonių, skirtų kovai su mėlynojo liežuvio ligos viruso paplitimu ir apsaugai nuo ligos sukėlėjo pernešėjų, kurias reikalauja taikyti kilmės vietos kompetentinga valdžios institucija ir kurias prieš tokių gyvūnų pervežimą patvirtina paskirties vietos kompetentinga valdžios institucija, rizikos vertinimo rezultatu.
            
         
               (3)
            
            
               Reglamento (EB) Nr. 1266/2007 9a straipsnyje nustatyta, kad iki 2010 m. gruodžio 31 d., nukrypstant nuo to reglamento III priede išdėstytų sąlygų, paskirties valstybės narės gali reikalauti, kad tam tikrų gyvūnų, kuriems taikoma šio reglamento 8 straipsnio 1 dalyje numatyta išimtis, judėjimui būtų taikomos papildomos sąlygos, pagrįstos rizikos vertinimu, atsižvelgiant į entomologines ir epidemiologines gyvūnų įvežimo sąlygas. Šiose papildomose sąlygose nurodyta, kad gyvūnai turi būti jaunesni negu 90 dienų, jie nuo atsivedimo turėjo būti laikomi nuo ligos sukėlėjo pernešėjų apsaugotose patalpose ir jiems turėjo būti atlikti tam tikri to reglamento III priede nurodyti tyrimai.
            
         
               (4)
            
            
               Penkiolika valstybių narių ir Norvegija Komisijai pranešė taikiusios tą pereinamojo laikotarpio priemonę. Atliktų rizikos vertinimų rezultatai, kurie oficialiai skelbiami Komisijos svetainėje, rodo, kad dėl gyvūnų judėjimo iš apribojimų taikymo zonų valstybėse narėse ir Norvegijoje atsiradusi mėlynojo liežuvio liga galėtų turėti didelį neigiamą poveikį.
            
         
               (5)
            
            
               Apskritai nuo 2008 m. su mėlynojo liežuvio liga susijusi padėtis labai pagerėjo. Tačiau šis virusas dar neišnaikintas kai kuriose Sąjungos dalyse.
            
         
               (6)
            
            
               Suderinto įgyvendinimo dėlei valstybės narės paprašė nustatyti konkrečius kriterijus patalpoms, kuriose nėra ligos sukėlėjo pernešėjų, nes tai svarbus reikalavimas vykdant daugelį Reglamento (EB) Nr. 1266/2007 III priede išdėstytų sąlygų ir siekiant apsaugoti gyvūnus nuo ligos sukėlėjo pernešėjų. Šiuo metu Pasaulio gyvūnų sveikatos organizacija kuria įmonės ar patalpų, kuriose nėra ligos sukėlėjo pernešėjų, apibrėžtį. Šio darbo rezultatą Komisija panaudos nustatydama kriterijus patalpoms, kuriose nėra ligos sukėlėjo pernešėjų, kaip nurodyta Reglamento III priede.
            
         
               (7)
            
            
               Kol bus parengti patalpoms, kuriose nėra ligos sukėlėjo pernešėjų, taikomi kriterijai, Reglamento (EB) Nr. 1266/2007 9a straipsnyje numatytas pereinamojo laikotarpio priemonių taikymo laikotarpis turėtų būti pratęstas dar šešiems mėnesiams.
            
         
               (8)
            
            
               Todėl Reglamentas (EB) Nr. 1266/2007 turėtų būti atitinkamai iš dalies pakeistas.
            
         
               (9)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1266/2007 9a straipsnio 1 dalies įvadinėje frazėje data „2010 m. gruodžio 31 d.“ pakeičiama data „2011 m. birželio 30 d.“.
   2 straipsnis
   Šis reglamentas įsigalioja trečiąją dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. gruodžio 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 327, 2000 12 22, p. 74.
   
      (2)  OL L 283, 2007 10 27, p. 37.